ການຫ້າມ ອອກນອກເຮືອນ ຄືນທຳອິດ ທີ່ Sidi Bouzid ຜ່ານພົ້ນໄປ
ຄືນທຳອິດ ໃນການຫ້າມ ອອກນອກເຮືອນ ຢູ່ເມືອງ Sidi Bouzid ຜ່ານພົ້ນໄປ
ຊາວຕູນີເຊຍໃນຫົວເມືອງທີ່ເປັນບ່ອນກຳເນີດຂອງການລຸກຮືຂຶ້ນປະທ້ວງໃນລະດູບານໃໝ່ ຂອງຊາວອາຣັບຫຼື Arab Spring ນັ້ນໄດ້ຜ່ານພົ້ນໄປໃນວັນເສົາມື້ນີ້ຫຼັງຈາກຄໍ່າຄືນທຳອິດ ຂອງການປະກາດຫ້າມ ອອກນອກເຮືອນຄັ້ງໃໝ່ ເຈົ້າໜ້າທີ່ໄດ້ປະກາດຫ້າມບໍ່ໃຫ້ອອກນອກເຮືອນໃນຕອນກາງຄືນທີ່ເມືອງ Sidi Bouzid ໃນມື້ວັນສຸກວານນີ້ ຫຼັງຈາກພວກປະທ້ວງໄດ້ພາກັນເດີນຂະບວນ ຢູ່ຕາມຖະໜົນຫົນທາງ ສາຍຕ່າງໆເປັນມື້ທີສອງເພື່ອສະແດງຄວາມບໍ່ພໍໃຈກ່ຽວກັບຜົນການເລືອກເສລີຄັ້ງທຳອິດ ຂອງປະເທດ ການປະທ້ວງເລີ່ມຂຶ້ນຫຼັງຈາກພວກເຈົ້າໜ້າທີ່ໄດ້ປະກາດໃຫ້ບ່ອນນັ່ງທີ່ຊະນະໂດຍພັກລາຍ ຊື່ມະຫາຊົນທີ່ເປັນຄູ່ແຂ່ງນັ້ນເປັນໂມຄະ ໂດຍອ້າງວ່າໄດ້ມີການລະເມີດລະບຽບການໂຄສະ ນາຫາສຽງ ໃນມື້ວານນີ້ ພວກປະທ້ວງຈຳນວນຫຼາຍພັນຄົນ ໄດ້ພາກັນລົງສູ່ຖະໜົນຫົນທາງທີ່ເມືອງ Sidi Bouzid ເຈົ້າໜ້າທີ່ເວົ້າວ່າ ຕຶກອາຄານຫຼາຍໆຫຼັງໄດ້ຮັບຄວາມເສຍຫາຍ ຮວມທັງ ສຳນັກງານໃນເຂດທ້ອງຖິ່ນ ຂອງພັກສາສະໜາອິສລາມ En nahdha ຊຶ່ງເປັນພັກທີ່ໄດ້ ຮັບບ່ອນນັ່ງຫຼາຍກວ່າໝູ່ໃນການປ່ອນບັດໃນມື້ວັນອາທິດຜ່ານມານີ້ ຜູ້ນຳຂອງພັກ Ennahdha ທ່ານ Rachid Ghannouchi ໄດ້ຮຽກຮ້ອງໃຫ້ຢູ່ໃນຄວາມ ສະຫງົບແລະກ່າວວ່າ ພັກຂອງທ່ານຈະດຳເນີນງານເພື່ອສ້າງຕັ້ງລັດຖະບານຊຸດໃໝ່ແບບ ໄມຕີຈິດມິດຕະພາບແລະພະລາດອນພາບ ເຈົ້າໜ້າທີ່ເລືອກຕັ້ງປະກາດຜົນການນັບຄະແນນສຽງຂັ້ນສຸດທ້າຍໃນມື້ວັນພະຫັດຜ່ານມາ ພັກ Ennahdha ໄດ້ຮັບຄະແນນສຽງທັງໝົດ 41% ແລະຈະເປັນຜູ້ຄອບງຳໃນສະພາຮ່າງ ລັດຖະທຳມະນູນຂອງປະເທດ